open-index/open-wikipedia-markdown huggingface dataset:
Bad Suns

**Bad Suns** on yhdysvaltalainen indie rock -yhtye, joka perustettiin vuonna 2012. Yhtyeeseen kuuluvat laulaja Christo Browman, rumpali Miles Morris, kitaristi Ray Libby ja basisti Gavin Bennett. Yhtye julkaisi ensimmäisen studioalbuminsa, *Language & Perspective*, kesällä 2014 Vagrant Records -levy-yhtiön kautta.

## Diskografia
### Albumit
* 
* 
* 

### Singlet
*”Cardiac Arrest” (2013)
*”Salt” (2014)
*”We Move Like the Ocean” (2015)
*”Disappear Here*” (2016)
*”This Was a Home Once” (2017)
*”Away We Go” (2018)

## Lähteet

__NOTOC__
Kalikkalampi (Oulu)

**Kalikkalampi** on pieni järvi Oulun kaupungin pohjoisosassa Liikasen alueella, Kalikkaharjun ja Kalikkakankaan välissä, Ruskotunturilta vajaa kilometri koilliseen. Järven pinta-ala on 4 hehtaaria ja korkeus 19,4 metriä merenpinnasta. Pisimmillään järvi on  kolmisensataa ja leveimmillään parisataa metriä. Järvestä laskee oja Ahvenojaan, joka taas laskee Kuivasjärveen ja edelleen  Kuivasojan kautta Perämereen. Vaikka järvi on kankaiden ympäröimä, sen rannat ovat soistuneet. Järven lähettyville on tieyhteys lännestä Alakyläntieltä, pohjoisen puolelta sinne tulee taas hiihtoreittejä Kuivasjärven Auran hiihtomajalta.

## Lähteet
William Orpen

**William Newenham Montague Orpen** (27. marraskuuta 1878 – 29. syyskuuta 1931) oli irlantilainen taiteilija, joka teki elämäntyönsä enimmäkseen Lontoossa. Hänet tunnetaan muun muassa menestyksekkäänä muotokuvamaalarina. Ensimmäisen maailmansodan aikana hänet lähetettiin länsirintamalle, jossa tekemistään töistä suuri osa kuuluu nykyisin Imperial War Museumin kokoelmaan. Hän kuoli 53-vuotiaana vuonna 1931 ja on haudattuna Putney Vale Cemeteryn hautausmaalle Lontoossa.

## Lähteet

## Aiheesta muualla

* Imperial War Museum: William Orpen Iwm.org.uk 
* Your Paintings: William Orpen Bbc.co.uk
Mesimaljakasvit

**Mesimaljakasvit** (Codonaceae) on yhden suvun käsittävä Boraginales-lahkoon kuuluva kasviheimo.

## Tuntomerkit
Mesimaljat ovat tiheäpiikkisiä puolipensaita, joiden kukat ovat 10–12-lukuisia. Verholehdet ovat syväliuskaisia, terälehdet leveän kellomaisia ja väriltään valkoisia. Terälehdissä on läpät heteenpalhojen tyven tuntumassa. Emiön vartalo on syvästi kaksiliuskainen. Siemenessä on runsas ravintovarasto eli endospermi. Kromosomiluku on n = 17.

## Levinneisyys
Heimon ja sen ainoan suvun kaksi lajia kasvavat Lounais-Afrikassa.

## Luokittelu
Mesimaljakasvit kuuluu Boraginales-lahkon evoluutiopuun haaraan eli kladiin, jossa ovat myös heimot harmovarpukasvit (Wellstediaceae) ja lemmikkikasvit (Boraginaceae).

## Lähteet
* Stevens, P. F., 2001–: Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/.

### Viitteet
John Buchan

**John Buchan**, 1. Tweedsmuirin paroni (26. elokuuta 1875 – 11. helmikuuta 1940) oli skotlantilainen kirjailija, historioitsija ja poliitikko, joka toimi Kanadan kenraalikuvernöörinä 1935–1940. 

Häneltä on julkaistu yli sata teosta, joista alle puolet on fiktiota kuten novelleja ja jännitysromaaneja. Hänen tunnetuin teoksensa on *[[39 askelta (romaani)|39 askelta]]* (1915).

## Suomennetut teokset
* *Prester John*, 
** *Afrikan viimeinen kuningas*, Gummerus 1926 
** 1. osa: *Sinisen Antiloopin lähde*, 2. osa: *Suuren Käärmeen luola*, molemmat suom. Marja Laakkonen WSOY, 1962, Sarja: Punainen sulka 19 ja 20
* *39 askelta* (*The thirty-nine steps*), suomennos ja esipuhe: Anssi Hynynen; Turku : Faros, 2011 
;Novelli
* Vihreä villieläin, teoksessa: *Wendigo ja muita yliluonnollisia kauhukertomuksia*, toim. Markku Sadelehto; suom. Matti Rosvall. Helsinki : Jalava, 2015 

## Lähteet

## Aiheesta muualla

* John Buchan Societyn verkkosivut. Johnbuchansociety.co.uk. 
* Project Gutenberg: John Buchan. 
* Internet Movie Database: John Buchan. Imdb.com
Mikko Jaskari (kansanedustaja)

**Mikko Jaskari (Korkeamäki)** (5. tammikuuta 1866 Nurmo – 10. lokakuuta 1936 Nurmo) oli suomalainen maanviljelijä, taloustirehtööri ja kansanedustaja.

Jaskarin vanhemmat olivat maanviljelijä Mikko Eerikinpoika ja Anna Sakarintytär. Hän toimi maanviljelijänä Nurmossa ja oli myös Nurmon säästöpankin kirjurina ja yli 30 vuoden ajan Nurmon kirkon isännöitsijänä. Jaskari toimi myös maallikkosaarnaajana. Hän sai taloustirehtöörin arvon 1920.

Jaskari oli suomalaisen puolueen kansanedustajana 1914–1917 ja kokoomuksen kansanedustajana 1920–1927 edustaen Vaasan läänin pohjoista vaalipiiriä. Jaskari oli myös Nurmon kunnanvaltuuston jäsen ja toimi Nurmon kunnallislautakunnan esimiehenä.

Mikko Jaskari oli naimisissa Maria Logrénin (entinen Martikkala) kanssa 1890–1895 ja vuodesta 1899 Helvi Mannilan kanssa. Hänen samanniminen poikansa toisesta avioliitosta oli juristi Mikko Jaskari joka tuli tunnetuksi presidentti K. J. Ståhlbergin kyydityksen johtajana lokakuussa 1930.

## Lähteet
*
Mikkel Diskerud

**Mikkel Morgenstar Pålssønn ”Mix” Diskerud** (s. 2. lokakuuta 1990 Oslo, Norja) on norjalais-yhdysvaltalainen jalkapalloilija, joka edustaa Major League Soccerissa pelaavaa New York City FC:tä. Oikeajalkainen Diskerud on pelipaikaltaan keskikenttäpelaaja. Hän kuuluu myös Yhdysvaltain jalkapallomaajoukkueeseen.

## Seurajoukkueura
Diskerudin kasvattajaseura on Stabæk Fotball. Hän edusti seuran ykkösjoukkuetta vuodet 2008–2012. Tammikuussa 2012 hän siirtyi lainalle Belgian Jupiler Pro Leaguen KAA Gentiin. Hän pelasi seurassa kauden 2011–2012 loppuun, kunnes palasi takaisin Stabækiin. Elokuussa 2012 Diskerud kuitenkin siirtyi toiseen norjalaisseuraan, maan menestyneimpään seuraan Rosenborg BK:hon, jossa hän on pelannut myös Eurooppa-liigaa. Tammikuussa 2015 Diskerud siirtyi äitinsä kotimaan pääsarjan Major League Soccerin New York City FC:hen. Hän teki maalin heti debyytissään.

## Maajoukkueura
Norjalaisen isän ja yhdysvaltalaisen äidin lapsi Diskerud edusti nuorten maajoukkueissa sekä Norjaa että Yhdysvaltoja. Aikuisten maajoukkueekseen hän kuitenkin valitsi Yhdysvaltain jalkapallomaajoukkueen. Debyytti siinä tapahtui marraskuussa 2010. Vuonna 2013 Diskerud oli mukana voittamassa Yhdysvalloille Gold Cupia. Hän kuului myös päävalmentaja Jürgen Klinsmannin miehistöön vuoden 2014 MM-kisoissa ja hänellä oli paita numero 10, mutta Diskerud ei pelannut turnauksessa yhdessäkään pelissä, kun Yhdysvallat eteni 16 parhaan joukkoon.

Diskerud on pelannut yhteensä 38 maaottelua ja tehnyt niissä kuusi maalia vuosina 2010–2016.

## Lähteet
* 
* http://www.national-football-teams.com/player/40655/Mix_Diskerud.html
* http://www.national-football-teams.com/player/40655/Mix_Diskerud.html
### Viitteet

## Aiheesta muualla
* 
*
Håkan Ringbom

**Håkan Erik Ringbom** (25. toukokuuta 1936 Turku – 13. toukokuuta 2015 Maarianhamina) oli suomenruotsalainen professori ja kielitieteilijä. Hän tarkasteli väitöskirjassaan muinaisenglantilaista runoutta ja sen kerrontatekniikoita. Lidäksi hän tutki George Orwellin esseetyyliä ja hyödynsi jopa tilastollisia menetelmiä. Uransa jälkipuoliskolla hän oli kiinnostunut kielenoppimisesta, varsinkin äidinkielen vaikutuksesta uuden kielen omaksumiseen.

Ringbom toimi Åbo Akademin englannin kielen ja englantilaisen kirjallisuuden apulaisprofessorina vuodet 1974–1998 ja professorina 1998–2001.

Hänen oli naimisissa taidehistorioitsija Åsa Ringbomin kanssa vuodesta 1965 alkaen.

## Teoksia
* *Studies in the narrative technique of Beowulf and Lawman's Brut*. Väitöskirja. Acta Academiae Aboensis. Ser. A 36: 2. Åbo akademi, Åbo 1968.
* *[[George Orwell]] as essayist: A stylistic study*. Acta Academiae Aboensis. Series A, Humaniora 44,2. Åbo akademi, Åbo 1973.
* *Åbo lawn-tennis klubb r.f. 1903-1978*. Åbo Lawn-Tennis Klubb, Åbo 1978.
* *The role of the first language in foreign language training*. Multilingual matters 34. Clevedon, Philadelphia (Pa.) 1987.
* *Åbo Lawn-Tennis Klubb r.f.: 100-års festskrift 1903-2003*. Åbo Lawn-Tennis Klubb, Åbo 2003.

## Toimitustöitä
* *Style and text: Studies presented to [[Nils Erik Enkvist]]*. Editorial committee Håkan Ringbom et al. Språkförlaget Skriptor, Stockholm - Åbo akademi, Åbo 1975.
* *Föredrag vid konferensen om kontrastiv lingvistik och felanalys Stockholm & Åbo 7-8 februari 1977 - Papers from the conference on Contrastive Linguistics and Error Analysis Stockholm & Åbo, 7-8 February 1977*. Edited by Rolf Palmberg and Håkan Ringbom. Meddelanden från Stiftelsens för Åbo akademi forskningsinstitut nr 19. Åbo 1977.
* *Psycholinguistics and foreign language learning: Papers from a conference held in Stockholm and Åbo October 25-26, 1982*. Edited by Håkan Ringbom. Meddelanden från Stiftelsens för Åbo akademi forskningsinstitut nr 86. Åbo 1983.
* *Proceedings from the Second Nordic Conference for English Studies, Hanasaari - Hanaholmen, 19-21 May, 1983*. Edited by Håkan Ringbom and Matti Rissanen. Meddelanden från Stiftelsens för Åbo akademi forskningsinstitut nr 92. Åbo 1984.
* *Foreign language learning and bilingualism*. Meddelanden från Stiftelsens för Åbo akademi forskningsinstitut nr 105. Åbo 1985.
* *Near-native proficiency in English*. Edited by Håkan Ringbom. English Department publications / Åbo Akademi University 1. Åbo 1993.

## Lähteet
* 
* Åbo Akademi University: Håkan Ringbom, PhD, Professor Emeritus

### Viitteet
Stu Bickel

**Stu Bickel** (s. 2. lokakuuta 1986) on yhdysvaltalainen jääkiekkoilija, joka pelaa AHL-seura San Diego Gullsissa.

## Ura
2. heinäkuuta 2008 Anaheim Ducks hankki Bickelin itselleen kolmivuotisella sopimuksella vapaiden pelaajien markkinoilta. Kaudella 2010-2011 23. marraskuuta 2010 Ducks vaihtoi Bickelin New York Rangersin puolustaja Nigel Williamsiin. Aloitettuaan kauden 2011-2012 farmijoukkue Connecticut Whalessa, Bickel nostettiin 18. joulukuuta 2011 Rangersin NHL-kokoonpanoon. Hän debytoi joulukuun 20. päivänä Prudential Centerissä New Jersey Devilsiä vastaan. Hän sai ottelussa myös heti ensimmäisen tehopisteensä syöttöpisteen muodossa.

1. heinäkuuta 2012 Rangers jatkoi Bickelin sopimusta kahdella vuodella. Työsulun loputtua kaudella 2012-2013 Bickel aloitti Rangersissa, jossa pelasi 16 ottelua, ennen kuin hänet asetettiin waiver -listalle. Hän pelasi kaksivuotisen sopimuksensa loppuun asti farmissa Connecticut Whalessa ja Hartford Wolf Packissa.

1. heinäkuuta 2014 Bickel siirtyi vuoden mittaisella kaksisuuntaisella sopimuksella Minnesota Wildiin.

## Lähteet
Kevin Connauton

**Kevin Connauton** (s. 23. helmikuuta 1990) on kanadalainen jääkiekkoilija, joka pelaa NHL-seura Los Angeles Kingsissa.

## Ura
28. huhtikuuta 2010 Connauton siirtyi kolmen vuoden tulokassopimuksella Vancouver Canucksiin. Hän siirtyi Canucksin farmijoukkue Manitoba Mooseen. Hän teki debyyttinsä AHL:ssä Moosen voittaessa Peoria Rivermenin 4–3 8. lokakuuta. Connauton teki ottelun voittomaalin. Connauton teki 73 ottelussaan 23 pistettä. Kuudessa pudotuspeliottelussa hän syötti yhden maalin Moosen tiputtua ensimmäisellä kierroksella Lake Erie Monstersille. Seuraavalla kaudella Connauton pelasi Canucksin uudessa farmijoukkue Chicago Wolvesissa. Hän osallistui AHL:n tähdistöotteluun. Toinen ottelussa pelanneista Wolvesin pelaajista oli Darren Haydar. Ottelun lämärikisassa Connauton laukoi 99,4 mailia tunnissa.

2. huhtikuuta 2013 Canucks kauppasi Connautonin vuoden  varaustilaisuuden toisen kierroksen varausvuoron kanssa Dallas Starsiin, joka antoi tilalle Derek Royn. Hän oli silloin Wolvesin eniten maaleja tehnyt puolustaja seitsemällä osumalla sekä toiseksi eniten pisteitä tehnyt 25 pisteellään. 

Connauton aloitti kauden 2013–2014 Dallas Starsissa, jossa teki NHL-debyyttinsä 24. lokakuuta 2013 Calgary Flamesia vastaan.

18. marraskuuta 2014 Columbus Blue Jackets poimi Connautonin pelaajakseen waiwers-listalta.

## Tilastot

## Lähteet
Nate Prosser

**Nathanael Christian Prosser** (s. 7. toukokuuta 1986) on yhdysvaltalainen jääkiekkoilija, joka pelaa NHL-seura Philadelphia Flyersissa.

## Ura
Prosser siirtyi varaamattomana vapaana agenttina Minnesota Wildiin pelattuaan ennen sitä neljä kautta Coloradon yliopistossa.

Prosser teki NHL-debyyttinsä Wildissa kauden 2009–2010 lopulla 5. huhtikuuta 2010 Edmonton Oilersia vastaan.

Kauden 2011–2012 aikana Prosser ja Wild solmivat kahden vuoden mittaisen jatkosopimuksen 6. helmikuuta 2010. 7. helmikuuta 2012 Prosser teki ensimmäisen maalinsa NHL:ssä Columbus Blue Jacketsia vastaan. Myöhemmin kaudella Prosser sai yhden ottelun pituisen pelikiellon puskettuaan päällään Chicago Blackhawksin Jamal Mayersia maalinedustungoksessa.

21. heinäkuuta 2014 neljän Wildin organisaatiossa vietetyn kauden jälkeen, Pronger siirtyi vapaaksi agentiksi, jona teki yhden vuoden kaksisuuntaisen sopimuksen St. Louis Bluesin kanssa. Prosser ei onnistunut harjoitusleirin aikana vakuuttamaan ja hankkimaan paikkaa NHL-kokoonpanossa. Hänet asetettiin waiver -listalle, josta Minnesota Wild poimi hänet takaisin itselleen.
Isaac Vorsah

**Isaac Vorsah** (s. 21. kesäkuuta 1988 Accra) on ghanalainen jalkapalloilija, joka edustaa Itävallan Bundesliigassa pelaavaa Red Bull Salzburgia. Oikeajalkainen Vorsah on pelipaikaltaan keskuspuolustaja. Hän kuuluu myös Ghanan jalkapallomaajoukkueeseen.

## Seurajoukkueura
Kotimaassaan All Blacks FC:tä ja Asante Kotokoa edustanut Vorsah siirtyi Saksan 2. Bundesliigan TSG Hoffenheimiin vuonna 2007. Hän oli mukana nostamassa Hoffenheimia Bundesliigaan kaudeksi 2008–2009. Hän pelasi seuran paidassa 110 ottelua tehden neljä maalia, kunnes hän vuonna 2012 siirtyi Itävallan Bundesliigan Red Bull Salzburgiin. Salzburgissa Vorsah on voittanut liigan ja cupin kaudella 2013–14.

## Maajoukkueura
Vorsah debytoi Ghanan jalkapallomaajoukkueessa vuonna 2009. Hän oli mukana päävalmentaja Milovan Rajevacin 23-miehisessä ryhmässä vuoden 2010 MM-kisoissa. Vorsah pelasi kisoissa kahdessa ottelussa, lohkovaiheen avausottelussa Serbiaa vastaan sekä puolivälieräottelussa Uruguayta vastaan, jonka Ghana hävisi rangaistuspotkukilpailussa.

## Lähteet
* 
* http://www.national-football-teams.com/player/379/Isaac_Vorsah.html
* http://www.fifa.com/worldfootball/statisticsandrecords/players/player=279145/index.html
Harmovarpukasvit

**Harmovarpukasvit** (Wellstediaceae) on monotyyppinen eli yhden suvun käsittävä kasviheimo, joka on sukua lemmikkikasveille (Boraginaceae).

## Tuntomerkit
Heimon ja sen ainoan suvun (harmovarvut *Wellstedia*) kasvit ovat pieniä pensaita, joiden lyhyet kukinnot ovat kasvin haarojen sivuilla kahdessa rivissä. Kukat ovat neljälukuisia ja pieniä. Teriö on kasvanut yhteen putkimaiseksi, ja sen laita on liuskainen. Emiössä on kaksijakoinen vartalo. Siemenaiheita on yksi kutakin emilehteä kohden; siemenaihe on omalaatuisenmuotoinen, sillä se on pidentynyt varren kiinnittymiskohdasta (kalatsasasta). Hedelmä on liiteluomainen kota, ja sen väliseinät voivat irrota hedelmäseinästä; avautuneena kota muistuttaa pientä simpukkaa. Siemenen kärjessä on alaspäin osoittavia karvoja tai sukasia. Alkio on käyrä, eikä siemenessä ole endospermiä.

## Levinneisyys
Viisi harmovarpulajia kasvaa Kaakkois- ja Koillis-Afrikassa.

## Elinympäristö
Lajit ovat kuivakkokasveja ja niiden kotahedelmät avautuvat vain kostuessaan.

## Luokittelu
Harmovarvuille läheisintä sukua on lemmikkikasvien (Boraginaceae) heimo. Niiden yhteisellä kantamuodolla arvellaan olleen kaksi riippuvaa ja kärki-istukallista siemenaihetta kutakin emilehteä kohden; harmovarpujen (*Wellstedia*) suvussa toinen on surkastunut. Aikaisemmin arveltiin, että harmovarpujen läheisin suku olisi *[[Coldenia]]*, joka nyt viedään karhepuukasvien (Cordiaceae) heimoon. Molemmilla suvuilla on nelilukuinen kukka.

## Lähteet
* Stevens, P. F., 2001– : Angiosperm Phylogeny Website: Wellstediaceae. Version 12, heinäkuu 2012. 
* Suomen Lajitietokeskus: Harmovarpukasvit – Wellstediaceae (suomenkielisen nimen lähde.)

### Viitteet
Ilkka Koho

**Ilkka Koho** (s. 10. maaliskuuta 1958 Jyväskylä) on entinen suomalainen jalkapalloerotuomari. Hän toimi kansainvälisen jalkapalloliiton FIFA:n virallisena tuomarina vuodesta 1992 vuoteen 1998 asti. Veikkausliigassa Koho tuomitsi vuodesta 1990 alkaen. 1990-luvulla hän tuomitsi viisi MM-karsintojen Euroopan lohkojen ottelua sekä kolme EM-karsintojen ottelua. Vuosina 1994-1995 hän tuomitsi myös kaksi ottelua Mestareiden liigan lohkovaiheessa. Hän tuomitsi myös otteluita UEFA Cupissa. Viimeisin Kohon kansainvälinen ottelu oli vuoden 1998 MM-kisojen karsintaottelu Moldovan ja Englannin välillä syyskuussa 1996.

Koho palkittiin Suomessa vuoden ansioituneimpana erotuomarina vuosina 1992 ja 1995.

## Lähteet
* http://worldreferee.com/site/copy.php?linkID=3463&linkType=referee&contextType=stats 

### Viitteet
Yhdystie 2464

**Yhdystie 2464** on tie, joka kulkee Kokemäellä valtatien 2 risteyksestä saman kaupungin alueella sijaitsevaan Järilään. Tien pituus on 1,8 kilometriä.

Koko matkalta tien osoitenimi on *Järilän koulutie*.

## Lähteet
Wadouba

**Wadouba** on maalaiskunta Moptin alueen Bandiagaran piirissä Malissa. Sen keskuskylä Kani Gogouna sijaitsee Dogonin ylängöllä 35 kilometriä Bandiagarasta koilliseen. Kunnassa on 27&nbsp;900 ja keskuskylässä 1&nbsp;600 asukasta (vuonna 2009).

## Maantiede
Wadouban kunnan pinta-ala on 720 neliökilometriä. Se rajoittuu koillisessa Bandiagaran piirin Ségué Irén, kaakossa Sanghanin, lounaassa Sorolyn ja luoteessa Kendién kuntiin. 

Pinnanmuodostusta leimaavat kalliorinteet ja laaksot. Kasvillisuus on kärsinyt kuivuudesta ja ihmisen toiminnasta. Pysyviä vesistöjä ei ole. Seutu kuuluu Sahelin vyöhykkeeseen.

## Asutus
Kuntaan kuuluu 48 kylää ja 16 pikkukylää. Niistä suurin on 2&nbsp;100 asukkaan Mene Mene. Yli tuhannen asukkaan kyliä ovat myös Tenne, Gongo ja Tabitongo. Asukkaat ovat etupäässä dogoneja.

## Liikenne, elinkeinot ja palvelut
Kani Gogounan kautta kulkee Bandiagaran ja Douentzan välinen paikallistie. Muiden kylien liikenneyhteydet ovat heikot. Liikennevälineitä ovat kuorma-autot, moottoripyörät ja polkupyörät.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, durra ja fonio. Niiden ohella viljellään maapapua, hibiskusta, seesamia, lehmänpapua ja vihanneksia. Kotieläimiä ovat naudat, lampaat, vuohet, aasit ja siipikarja. Lisäksi tuotetaan puutavaraa ja hiiltä sekä harjoitetaan keräilyä, käsityöammatteja ja kaupankäyntiä. Kylissä pidetään viidet viikoittaiset markkinat.

Kunnassa toimii 16 alakoulua, kolme yläkoulua, viisi lukutaitoluokkaa, yhdeksän koulutus- ja kehittämiskeskusta (CED) ja 16 koraanikoulua. Terveyspalveluihin kuuluvat Kani Gogounan heikkotasoinen terveyskeskus ja kolme sairastupaa. Vesihuolto käsittää kaivoja, porakaivoja, vesiposteja ja patoaltaita. Muita palveluja ovat joukko kauppoja, hirssimylly ja kahdeksan viljavarastoa.

## Matkailu
Mahdollisina matkailukohteina mainitaan Gongon, Bolmon, Tabitongon, Irelibolo Moryn ja Gondon kylät. Majoitusta tarjoaa Kani Gogounaan rakennettu kunnan vierastalo.

## Lähteet
* 

### Viitteet
Thulensiemenkotilo

**Thulensiemenkotilo** (*Vertigo ultimathule*) on Skandinavian pohjoisimmissa osissa esiintyvä kotilolaji. Se lienee esiintymisalueellaan endeeminen.

## Koko ja ulkonäkö
Thulensiemenkotilo on varsin pieni laji, joskin siemenkotiloiden suvussa keskikokoa. Kuoren korkeus on vain 2,1&ndash;2,2&nbsp;mm ja leveys 1,3&ndash;1,4&nbsp;mm. Muodoltaan se on lähes sylinterimäinen. Kuori on läpikuultava, kellanruskea, kiiltävä ja sen pinnassa on epäsäännöllisiä, karkeita uurteita. Kierteitä on 4,6&ndash;4,7. Ne ovat pulleita ja kierteiden väliset saumat sekä napa ovat syvät. Kuoren suuaukkoa ympäröivä huuli ei ole paksuuntunut eikä suuaukossa yleensä ole hampaita. Jos hammas on, se on syvällä aukon yläreunassa. Hyvin samankaltaisia ja samanlaisissa ympäristöissä viihtyviä lajeja ovat ruskeasiemenkotilo (*Vertigo ronnebyensis*), pohjansiemenkotilo (*Vertigo modesta*) sekä tunturisiemenkotilo (*Vertigo extima*). Erottavia tuntomerkkejä ovat etenkin kuoren pieni koko sekä sylinterimäinen muoto.

## Levinneisyys
Thulensiemenkotiloa on tavattu ainoastaan Ruotsin Pältsa-tunturin alueelta sekä Norjasta Inarijoen ja Tenojoen laaksoista. Toistaiseksi sitä ei ole löydetty Suomen puolelta, mutta levinneisyyden perusteella on mahdollista että kotilo esiintyisi Suomessakin. Norjan havainnot sijoittuvat jokilaaksoon 240&nbsp;km:n matkalle ja yksi löytöpaikoista on vain 2,2&nbsp;km:n päässä Suomen ja Norjan yhdistävästä sillasta.

## Elinympäristö ja elintavat
Laji on luultavasti kotoperäinen Skandinavian pohjoisosien tunturialueelle. Thulensiemenkotilon elinympäristöä ovat tunturikoivikot, tunturien rinteet ja jokilaaksot, eikä se vaikuta olevan kovin vaatelias elinpaikkansa suhteen. Elinpaikan kasvillisuus voi olla niin heinää kuin varvikkoakin. Yksilömäärät ovet kuitenkin ilmeisesti pieniä. Norjassa esiintymät sijaitsevat 180&ndash;200 metriä ja Ruotsissa 520&ndash;620 metriä merenpinnan yläpuolella. Laji on kansainvälisesti luokiteltu silmälläpidettäväksi (NT).

## Lähteet
Ségué Iré

**Ségué Iré** on maalaiskunta Moptin alueen Bandiagaran piirissä Malissa. Sen keskuskylä Sougui sijaitsee Dogonin ylängöllä 55 kilometriä Bandiagarasta koilliseen. Kunnassa on 14&nbsp;900 ja keskuskylässä 3&nbsp;300 asukasta (vuonna 2009).

## Maantiede
Ségué Irén kunta rajoittuu pohjoisessa Bandiagaran piirin Diamnatin, idässä Ondougoun, etelässä Wadouban ja lännessä Kendén kuntiin.

Maisemaa leimaavat kalliorinteet ja laaksot. Kuivuudesta ja ihmisen toiminnasta kärsinyt kasvillisuus koostuu heinäkasveista ja piikkipensaista. Pysyviä vesistöjä ei ole. Seutu kuuluu Sahelin vyöhykkeeseen.

## Asutus
Kuntaan kuuluu 16 (tai 17) kylää. Niistä suurimmat ovat keskuskylän jälkeen 2&nbsp;900 asukkaan Nanga Doumbo ja yli tuhannen asukkaan Amala Guiné ja Kombérou. Asukkaat ovat etupäässä dogoneja. Heidän lisäkseen kunnassa asuu jonkin verran fulbeja.

Souguin lähistön kyliä kutsutaan yhteisnimellä Ningari. Se on myös entisen arrondissementin nimitys.

## Liikenne, elinkeinot ja palvelut
Kunnan liikenneyhteydet ovat heikot varsinkin sadeaikaan. Liikennevälineitä ovat polkupyörät, hevoskärryt, moottoripyörät ja kuorma-autot.

Seudun pääelinkeinot ovat maanviljely ja karjanhoito. Tärkeimmät viljelykasvit ovat hirssi, fonio, durra, maapapu, seesami ja vihannekset. Kotieläimiä ovat naudat, lampaat, vuohet ja aasit. Lisäksi tuotetaan puutavaraa ja hiiltä sekä harjoitetaan keräilyä, käsityöammatteja ja kaupankäyntiä. Ningarissa pidetään tärkeät markkinat.

Kunnassa toimii kolme alakoulua, yläkoulu, koulutus- ja kehittämiskeskus (CED) ja neljä koraanikoulua. Ningarissa on terveyskeskus. Vesihuolto käsittää kaivoja, vesiposteja, porakaivon ja kolme patoallasta. Muita palveluja ovat suuri joukko kauppoja, kolme hirssimyllyä ja 11 viljavarastoa.

## Matkailu
Matkailu kuntaan on vähäistä eikä majoituspalveluja juurikaan ole.

## Lähteet
* 

### Viitteet
Islamiska förbundet i Sverige

**Islamiska förbundet i Sverige** (IFiS, , ) on ruotsalainen puolueisiin sitoutumaton islamilainen järjestö, joka on perustettu 1981.
Sen puheenjohtajana toimii vuodesta 2011 Omar Mustafa.

Järjestö rekisteröitiin nykyisellä nimellään 1987. Samana vuonna perustettiin sen sisarjärjestöt Suomessa ja Norjassa.

Vuonna 1991 perustettiin järjestön nuoriso-osasto, jonka nimi muuttui myöhemmin muotoon Sveriges Unga Muslimer (SUM). Vuonna 1997 perustettiin muslimipartiolaiset ja 1999 New Moon -kulttuurijärjestö.
Järjestöä pidetään yleisesti Muslimiveljeskunnan eurooppalaisena organisaationa.

## Katso myös
* Det islamske forbundet i Norge
* Suomen islamilainen yhdyskunta

## Lähteet
Gourma (alue)

**Gourma** on tasankomainen luonnonalue Malissa, Burkina Fasossa ja Nigerissä. Se käsittää Nigerjoen mutkan eteläpuolisen alueen ulottuen etelässä Burkina-Fason pohjoisosaan ja Nigeriin. Gaon eteläpuolella Gourma ylittää Nigerjoen jatkuen Dallol Bosson muinaiseen jokilaaksoon saakka. Lännessä sen rajana ovat Nigerjoen tulva-alue sekä Hombori- ja Gandamiavuoret.

Alue kuuluu Sahelin vyöhykkeeseen. Sen pohjoisosa on aroa ja eteläosa avointa savannia. 1970-luvun alusta jatkuneen kuivuuden aikana sademäärä on laskenut keskimäärin 150–300 millimetriin vuodessa, ja suuri osa savannista on muuttunut aroksi.

Gourman alueella harjoitetaan paimentolaisuuteen ja puolipaimentolaisuuteen perustuvaa karjanhoitoa sekä paikoin maanviljelyä. Eteläisimmässä osassa laidunnetaan karjaa sekä viljellään hirssiä ja durraa. Asukkaat ovat etupäässä tuaregeja, fulbeja ja songhaita. Maatalouden laajentuminen on entisestään köyhdyttänyt alueen kasvillisuutta.

## Lähteet
* 

### Viitteet
Bandiagaran–Homborin ylänkö

**Bandiagaran–Homborin ylänkö** () on luonnonalue Malin keskiosassa. Se kuuluu pääosin Moptin alueeseen ulottuen koillisessa Timbuktun ja etelässä Ségoun alueille. Ylängön keskellä sijaitsevat 450–800 metriä korkea Dogonin ylätasanko sekä Gandamia- ja Homborivuoret. Etelässä on Bobon tasanko ja pohjoisessa Dyoundé-Erensisin alue.

Dogonin eli Bandiagaran ylänkö rajoittuu 300–600 metriä korkeaan, 200 kilometrin pituiseen Bandiagaran kalliorinteeseen, jonka itäpuolella on Gondo-Sénon tasanko. Lännessä ylänkö laskeutuu loivasti Nigerin sisämaasuiston tulva-alueelle. Douentzan lähellä sijaitsevat Gandamiavuoret kohoavat 500–600 metrin korkeuteen. Malin korkein paikka on Gourman tasangon yllä kohoava 1155 metriä korkea Homborivuori.

Ylänkö sijaitsee Nigerin sivujoen Yamén valuma-alueella. Lisääntyneen kuivuuden seurauksena se kuuluu nykyään lähes kokonaan Sahelin vyöhykkeeseen. Pohjavesivarat ovat vähäiset ja vaikeasti hyödynnettävissä. Pinta-alasta puolet on aroa. Savannin osuus on laskenut noin neljännekseen, ja alueen maatalouskäyttö ja eroosio ovat lisääntyneet voimakkaasti.

Alueella viljellään etupäässä hirssiä, durraa ja vihanneksia. Lisäksi harjoitetaan laiduntamiseen perustuvaa karjanhoitoa. Suurimmat väestöryhmät ovat dogonit ja fulbet.

## Lähteet
* 

### Viitteet
Det islamske forbundet i Norge

**Det islamske forbundet i Norge** (DIF, *Al-Rabita al-Islamiyya fi al-Norwij*) on Norjassa toimiva islamilainen järjestö, joka on perustettu vuonna 1987. Se ylläpitää Rabita-moskeijaa Oslossa. Järjestön puheenjohtaja on Basim Ghozlan.

Järjestö kuuluu Norjan muslimien Islamsk Råd Norge -kattojärjestöön. Sen sisarjärjestö on ruotsalainen Islamiska förbundet i Sverige.

## Aiheesta muualla
* http://rabita.no/norsk/
Tellus (televisiosarja)

**Tellus** on Yle TV1:llä 16. marraskuuta 2014 alkanut kuusiosainen draamasarja, jonka pääosissa näyttelevät Minka Kuustonen, Lauri Tilkanen ja Pirkka-Pekka Petelius. Sarjassa joukko hyvin toimeentulevia, työssäkäyviä ja opiskelevia nuoria haluaa herättää ihmiset huomaamaan ympäristöongelmat ja ekologisen kriisin. Sarjan ensimmäisen tuotantokauden viimeinen jakso esitettiin 21. joulukuuta 2014.

Yleisradio teki jo ennen ensimmäisen tuotantokauden esittämistä päätöksen, että sarja jatkuisi myös toiselle tuotantokaudelle. Saksalainen ZDF Enterprises -myyntiyhtiö osti ensimmäisen kauden myyntioikeudet sekä oikeudet myydä sarjasta niin sanottuja remake-oikeuksia. Ensimmäisen kauden esitysoikeudet myytiin Saksaan, Ruotsiin ja Norjaan, mutta toista kautta ei lopulta tehty.

## Rooleissa

## Katsojaluvut

1 Keskikatsojamäärä esityspäivänä.

## Arvioita
*Helsingin Sanomien* Leena Virtanen kirjoitti sarjassa panostetun laadukkaaseen tuotantoon, mutta se ei silti näy itsetarkoituksellisesti: ”Telluksessa on vahvaa yritystä kääntää suomalainen hitaus ja vähäeleisyys tietoiseksi tyylikeinoksi. Sarja saattaa hyvinkin olla J. P. Siilin vaihtelevan uran paras työ.” Virtasen mielestä monet kohtaukset ovat kuitenkin yksitasoisia ja jännitteiden luominen tuottaa vaikeuksia niin, ettei tarina juuri etene kahden ensimmäisen jakson aikana.  SmacktheJack -elokuvasivuston Vesa Skaffari näki sarjan esikuvana *Silta*-sarjan toisen tuotantokauden mutta kirjoitti, ettei sen tasoon ylletä huolellisesta otteesta huolimatta: ”Monimutkaisten asioiden pyörittely johtaa [– –] kerronnan turhaan verkkaisuuteen ja vähän tylsään puhuvien päiden kavalkadiin, mutta kauttaaltaan hyvien näyttelijöiden ansiosta ei tee mieli lopettaa katselua kesken.” Lännen Median lehdissä Tiina Vuorimäki kirjoitti, ettei *Tellus* ole mikään toimintajännäri vaan pohdiskeleva draama, mikä on sekä vahvuus että heikkous. ”Telluksessa on piristävää, että se näyttää iskuja tekevät ihmiset monimutkaisina niin kuin oikeat elävät ihmiset ovat. Sankareita heistä ei tehdä.”

## Lähteet

## Aiheesta muualla
*
WIR-pankki

**WIR-pankki** (saksaksi ***Wirtschaftsring-Genossenschaft ***, eli **"vastavuoroisen taloudellisen tuen rinki, piiri tai osuuskunta"**), alun perin **Sveitsin talouspiiri,** on itsenäinen rinnakkaisvaluuttajärjestelmä Sveitsissä joka palvelee yrityksiä niin myynnin, rakentamisen, tuotannon, logistiikan, palvelualojen ja erinäisten muiden ammattilaispalveluiden saralla, ja on vanhin länsimaissa toiminut rinnakkainen rahajärjestelmä . WIR luo ja ylläpitää WIR-frangia, jota käytetään samanarvoisen Sveitsin frangin rinnalla, ja yhdessä sen kanssa ns. duaalitransaktioissa. Yhden WIR-frangin arvo on siis sama kuin yhden Sveitsin frangin.

WIR on täysin elektroninen valuutta, eli kolikoita tai seteleitä ei ole sen käytössä. Kun kaksi jäsenyritystä käyttävät vaihtokaupassaan Sveitsin frangeja ja WIR-frangeja, ostaja tarvitsee vähemmän "rahaa" suorittaakseen kaupan; näin kummankaan osapuolen ei tarvitse pudottaa hintojansa lisätäkseen liikevaihtojansa. WIR harjoittaa myös WIR-frangien lainanantoa jäsenyrityksilleen; lainat ovat toisten jäsenyritysten takaamia.

WIR:in perustivat 1934 bisnesmiehet Werner Zimmermann ja Paul Enz tilanteessa, jossa virallinen valuutta oli vähissä ja globaali talous epävakaata. Molemmat olivat hyvin vaikuttuneita taloustieteilijä Silvio Gesellin työstä; kuitenkin WIR-pankki luopui Gesellin "vapaa raha"-teoriasta, mahdollistaen näin käytännössä lainojen korkoa kasvamisen.

WIR tarkoittaa lyhennettä *Wirtschaftsring*-sanasta, kuin myös "me"- sanaa saksaksi, kuvaten sitä asian laitaa että taloudellinen rinki on väistämättä myös eräänlainen yhteisö. Kuten osuuskunta perusteeseissään esittää, "sen tarkoitus on kannustaa jäseniänsä valjastamaan ostovoimansa toistensa käyttöön ja pitää se jäsenistönsä käytössä pyörimässä, näin mahdollistaen jäsenyritystensä myynnin kasvun".

WIR aloitti 16 jäsenyrityksellä, tänään määrän ollessa n. 65&nbsp;000, eli noin neljäsosa kaikista sveitsiläisistä yrityksistä. Vuonna 2006 vaihtopiirissä käytiin "kauppaa" 1,67 miljardilla Sveitsin frangilla eli 1,18 miljardilla eurolla.

Pankki aloitti toimintansa voittoa tavoittelemattomana tahona, tämän jäädessä pois pankin toiminnan kasvaessa. WIR-pankin väitetään loiventavan talouden laskusuhdanteiden vaikutuksia, auttaen tasapainottamaan Sveitsin taloutta vaikeina aikoina.

## Katso myös
* Aikapankki
* Community Exchange System
* Vaihtoehtoiset valuutat

## Lähteet

## Aiheesta muualla
* http://www.wir.ch/  (saksaksi, ranskaksi ja italiaksi)
Sveriges muslimska förbund

**Sveriges muslimska förbund** (SMF) on ruotsalainen islamilainen uskonnollinen yhdyskunta, joka on perustettu 1981.
SMF on nykyisin suurin Ruotsin muslimijärjestöistä ja siihen kuuluu noin  50 järjestöä ja  70&nbsp;000 jäsentä.

## Toiminta
Huhtikuussa 2006 järjestön puheenjohtaja Mahmoud Aldebe lähetti avoimen kirjeen valtiopäiväpuolueille, jossa hän ehdotti Ruotsin muslimeille omia lakeja.
Aldeben mukaan imaamien pitäisi valvoa muslimioppilaiden opetusta julkisissa kouluissa uskonnossa ja äidinkielessä, muslimien välisen avioeron pitäisi olla imaamin hyväksymä ja muslimeilla ei olisi velvollisuutta vihkiä samaa sukupuolta olevia pareja.
Aldebe asettui 2009 ehdolle Valtiopäiville Keskustapuolueen listalta.
Kohun jälkeen hän vetäytyi ehdokkuudesta ja erosi puolueen jäsenyydestä.

Muslimijärjestöjen kattojärjestö Sveriges muslimska råd (SMR) erotti SMF:n jäsenyydestään tammikuussa 2010.

## Lähteet

## Aiheesta muualla
* http://www.smf-islam.se/
Kheer

**Kheer**, myös **payasam**, on intialainen riisivanukas. Vanukas maustetaan esimerkiksi kardemummalla, sahramilla, cashewpähkinöillä, pistaasipähkinöillä tai manteleilla. Sekä muslimit että hindut syövät sitä juhlien yhteydessä tai jälkiruokana. Etenkin hinduille kheer on tärkeä osa temppelirituaaleja. Kheerista on useita alueellisia versioita.

Jälkiruoka tunnetaan etenkin Etelä-Intiassa nimellä payasam, ja se voidaan tehdä maidon lisäksi myös kookosmaidosta.

## Lähteet

## Aiheesta muualla
Icepeak

**Icepeak** on suomalainen, vuonna 1996 julkaistu vaatemerkki. Icepeak tarjoaa pääosassa ulkovaatteita, mutta myös sisävaatteita, kuten huppareita. Icepeakin vaatteet valmistetaan pääosin Kiinassa.

Icepeak on osa Luhta Sportswear Companya.

Talviolympialaisissa 2018 Suomen joukkueen asut olivat Luhta Sportswear Companyn omien suunnittelijoiden suunnittelemaa Icepeak-mallistoa. 

## Lähteet

## Aiheesta muualla
* Kotisivut
Viuliokasvit

**Viuliokasvit** (Namaceae) on Boraginales-lahkoon kuuluva pieni kasviheimo.

## Tuntomerkit
Heimon kasvit ovat yksi- tai monivuotisia ruohoja, pensaita tai pieniä puita, jotka ovat tavallisesti sienijuurellisia. Lehdet ovat hammas- tai ehytlaitaiset, sulkasuoniset. Kukinnossa, jotka ovat ns. kiemuroita, ei tavallisesti ole suojus- eikä tukilehtiä. Verhiö on tavallisesti yhteen kasvanut. Heteiden tyvellä ei tavallisesti ole pieniä suomuja kuten on sievikkikasveilla (Hydrophyllaceae). Sikiäin on harvoin puoleksi kehänalainen, ja siinä olevat istukat ovat enemmän tai vähemmän kapeita. Vartalo on tavallisesti tyvestään alkaen haarainen, ja luotti on pallomaisen suppilomainen tai pistemäinen. Hedelmä on rakokota, harvoin avautumaton. Siemenessä on runsas tai vähäinen endospermi ja vihreä tai valkoinen alkio. Kromosomiluku n = 7, 14, 17–18.

## Levinneisyys
Viuliokasvien heimon 58 lajia ovat levinneet Pohjois-Amerikan lounaisosiin, Keski-Amerikkaan, Etelä-Amerikan länsiosiin, Antilleille ja Havaijiin.

## Luokittelu
Heimo kuuluu Boraginales-lahkon evoluutiopuussa kladiin, jossa ovat myös heimot Heliotropiaceae, Cordiaceae ja Ehretiaceae.

Heimoon kuuluu neljä sukua:
* *Eriodictyon* Benth. – intiaanipalsamit
* *Nama* L. (*Andropus* Brand, *Conanthus* S.Watson) – viuliot
* *Turricula* J.F.Macbr. – ainoa laji *[[Turricula parryi|T. parryi]]*
* *Wigandia* Kunth – wigandiat

## Lähteet
* Stevens, P. F. 2001–: Angiosperm Phylogeny Website. Version 12, July 2012 [and more or less continuously updated since]. http://www.mobot.org/MOBOT/research/APweb/. 

### Viitteet
Reijo Kumpuniemi

**Reijo Kullervo Kumpuniemi** (s. 13. joulukuuta 1941 Ranua) on suomalainen runoilija.

Kumpuniemi on toiminut Ranuan kunnan kulttuurisihteerinä.

## Teoksia
* *Vaellus*: runokokoelma; kansi ja piirrokset Hannu Torkko. Pohjoiset kirjailijat, Rovaniemi 1972
* *Tuulen tanssi*: runokokoelma. Pohjoinen, Oulu 1978
* *Repoharjun väkeä*: kuvakirja; teksti Reijo Kumpuniemi; kuvat Jorma Tuomi. Tuomikortti, Rovaniemi 1984
* "Tunnustelen tätä päivää" antologiassa *Tunnustelen tätä päivää*. Pohjoiset kirjailijat 1975 
;Tekstejä myös teoksissa
* *Lapin lukukirja*, Kirjayhtymä 1979 
* *Vuoroin minussa vanhuus, nuoruus*, toim. Sirkka-Liisa Kivelä. Helsinki: Tammi 2005 
* *Pää tallella: runoja ikääntyville*, toim. Tuula Korolainen ja Riitta Tulusto. Helsinki : LK-kirjat 2008 
* sarjassa *Muisteluksia Ranualta* 5, 6, 7, 9, 31. julk. Ranuan kunta

## Lähteet
Ranskan Formula 4

**Ranskan Formula 4** (aiemmin nimillä **Formula Renault Campus France**, **Formula Campus**, **Formul'Academy Euro Series** ja **F4 Eurocup 1.6**) on ranskalainen autourheilusarja.

Vuodesta 2018 lähtien sarja on toiminut FIA:n nimellä.

## Historia
Sarja perustettiin alun perin vuonna 1993, nykyinen sarjan nimi on ollut käytössä vuodesta 2011 lähtien. Sarjan järjestää Ranskan autourheiluliitto FFSA, Auto Sport Academy ja Total. Sarjassa ajettiin vuoden 2008 FIA F3 vastaamilla autoilla jossa on Renault'n 1600cc K4MRS moottori joka tuottaa autoihin 140hp. Vuonna 2018 sarjan siirtyessä FIA:n Formula 4 autojen suosituksiin, otettiin sarjassa käyttöön Mygale M14-F4 rungot ja vapaasti hengittävät 160hp Renault 2.0L moottorit. Myöhemmin sarjassa siirryttiin Renault Sport 1.3L turbomoottoreihin. Sarjan kalusto muuttui vuonna 2022 jolloin siirryttiin uuteen Mygale M21-F4 malliin.

Renkaat sarjaan tuotti aikaisemmin ranskalainen Michelin, mutta vuodesta 2013 eteenpäin renkaat toimitti eteläkorealainen Kumho. Nykyisin sarjan rengastoimittajana on italialainen Pirelli.

## Mestarit

## Suomalaiskuljettajat
Suomalaisista sarjassa ovat ajaneet Kari Mäenpää (1997), Patrick Kujala (2011), Simo Muhonen (2013-2014), Nicklas Nylund (2014) ja Simo Laaksonen (2014-2015).

## Lähteet
Storytone

**Storytone** on kanadalaisartisti Neil Youngin 35. studioalbumi, joka julkaistiin vuonna 2014 Reprise Recordsin kautta. Levyn oma tyylilaji on vaihteleva, se sisältää bluesia, jazzia ja sinfoniaorkesterin kanssa soitettuja country-kappaleita. Albumin tuottajana toimii Youngin lisäksi amerikkalainen Niko Bolas.

## Kappalelista

Albumin erikoisversiolla on myös toinen levy, jolla Young esittää samat kappaleet akustisesti.

## Arviot
* Allmusic: 
* The Guardian: 
* Billboard: 

## Lähteet

## Aiheesta muualla
* Storytone discogs.com -sivustolla
* http://www.uncut.co.uk/neil-young/neil-youngs-storytone-to-be-released-in-two-versions-news
Community Exchange System

**Community Exchange System** on Internetissä toimiva vaihtokauppa-alusta, jonka avulla käyttäjät voivat ostaa ja myydä palveluita ja tavaroita ilman kansallista valuuttajärjestelmää. Se on yleensä rinnakkaisvaluutta, eli käytössä jonkin laajemmin käytetyn valuutan rinnalla, ja yleensä pienemmällä vaihtovolyymillä. Sitä käytetään kansainvälisesti yli 70 valtiossa, joihin on perustettu yli 750 aikapankkia. Käytössä ei ole yleisesti ottaen kolikoita tai seteleitä vaan järjestelmä on täysin digitaalinen, vaikka esimerkiksi Suomen ensimmäinen laatuaan, Stadin Aikapankki, tarjoaakin omia lahjakorttejansa. Kyseessä on eräänlainen yhteisön ottama kehitysaskel kahdenkeskisestä tavaroiden vaihtokaupasta kohti koko yhteisön kannalta hyödyllistä yhteisön sisäistä kauppatoimintaa, CES:in aikapankin ollen kyseessä tosin täysin erilaisesta kaupankäynnistä kuin Fiat-valuutoilla.

Suomessa on perustettu 45 aikapankkia CES:in järjestelmään. Joissain aikapankeissa oman aikapankin valuuttaa voi käyttää myös toisissa aikapankeissa; yleensä käytössä on tovi, joka vastaa yhtä työtuntia. Käytössä on avoin kirjanpito, eli jokainen voi nähdä toistensa tilien saldon. Yleensä käytössä on raja minimi- ja maksimimäärille valuuttaa; tilin voi käyttää esimerkiksi 20 tovia miinukselle, tai tilille voi maksimissaan tienata 20 tovia.

## Katso myös
* Valuutta
* Vaihtokauppa
* Aikapankki
* WIR-pankki
* Fiat-raha

## Lähteet
Kollam

**Kollam** (entiseltä nimeltään **Quilon**) on satamakaupunki Lakkadiivienmeren rannalla Keralan osavaltiossa Intiassa. Kaupungissa asui noin 300&nbsp;000 ihmistä vuonna 2011.

## Lähteet

## Aiheesta muualla
Leon Goretzka

**Leon Goretzka** (s. 6. helmikuuta 1995 Bochum) on saksalainen jalkapalloilija, pelipaikaltaan keskikenttäpelaaja, joka edustaa Bundesliigassa pelaavaa Bayern Münchenia.

## Seurajoukkueura
Goretzka pelasi 2. Bundesliigan VfL Bochumissa 32 ottelua ja teki neljä maalia kaudella 2012–2013. Hän siirtyi kesällä 2013 Bundesliigan Schalkeen 3,25 miljoonalla eurolla. Hän pelasi gelsenkircheniläisseurassa viiden kauden aikana 116 Saksan pääsarjaottelua, joissa hän teki 14 ja syötti 13 maalia. Mestarien liigassa hän pelasi karsintoineen kuusi ottelua. Eurooppa-liigan 16 ottelussa hän viimeisteli kolme maalia.

Goretzka siirtyi ilmaissiirrolla Bayern Müncheniin kesällä 2018. Hän on voittanut Saksan-mestaruuden viisi kertaa peräkkäin kausilla 2018–2023. Mestarien liigan hän voitti kaudella 2019–2020, Saksan cupin 2019 ja 2020, DFL-Supercupin 2018 ja 2021 sekä UEFA Super Cupin ja seurajoukkueiden maailmanmestaruuden 2020. Yhteensä hän on kauden 2024–2025 loppuun mennessä pelannut Bayernissa 180 bundesliigaottelua, joissa hän on tehnyt 35 ja syöttänyt niin ikään 35 maalia. Mestarien liigan 58 pelissä hän on viimeistellyt kuusi maalia ja antanut yhdeksän maalisyöttöä.

## Maajoukkueura
Goretzka pelasi neljä ottelua ja teki kaksi maalia Saksan saavuttaessa hopeaa alle 17-vuotiaiden EM-kilpailuissa 2012. Hän pelasi Rio de Janeiron olympialaisissa 28 minuuttia alkulohkon ottelussa Meksikoa vastaan. Saksa saavutti kisoissa lopulta hopeaa.

Debyyttinsä Saksan maajoukkueessa Goretzka teki toukokuussa 2014 Puolaa vastaan. Hänet valittiin alustavaan 30 pelaajan listaan vuoden 2014 MM-kisoihin, mutta loukkaantumisen myötä hän joutui jäämään pois jo ennen lopullisen kisajoukkueen valintaa. Hän palasi maajoukkueeseen marraskuussa 2016 ja teki ensimmäiset maaottelumaalinsa Maanosaliittojen cupissa 2017, yhden alkulohko-ottelussa Australiaa ja kaksi välieräottelussa Meksikoa vastaan. Hän oli Saksan voittoon päättyneen turnauksen paras maalintekijä. MM-kilpailuissa 2018 hän pelasi alkulohko-ottelussa Etelä-Koreaa vastaan. Hän pelasi vuonna 2021 järjestetyissä EM-kilpailuissa kolme ottelua ja teki maalin Unkaria vastaan. Hän pelasi Saksan kaikissa kolmessa ottelussa MM-kilpailuissa 2022.

## Saavutukset
Päivitetty 11. kesäkuuta 2025.

**[[FC Bayern München]]**

* Saksan -mestari (**6**): 2018–2019, 2019–2020, 2020–2021, 2021–2022, 2022–2023 ja 2024–2025
* Saksan cup (**2**): 2018–2019 ja 2019–2020
* DFL-Supercup (**2**): 2018–2019 ja 2021–2022
* Mestarien liigan voitto: 2019–2020
* UEFA Super Cup: 2020
* Seurajoukkueiden maailmanmestari: 2020

**[[Saksan jalkapallomaajoukkue|Saksan maajoukkue]]**

* Maanosaliittojen cup: 2017

**Yksilönä**

* Maanosaliittojen cupin paras maalintekijä 2017 3 maalilla

## Lähteet

## Aiheesta muualla
Carina II

**Carina II** on suomalaisen alternative metal -yhtye FM2000:n järjestyksessään kuudes studioalbumi. Se julkaistiin ilmaiskuunteluun SoundCloudissa, Spotifyssa sekä BandCampissa.

## Taustaa
Albumia työstettiin kaksi vuotta tuottaja Teemu Nykäsen kanssa, ja se on yhtyeen ensimmäinen ilman laulaja-basisti Teemu "Sebu" Seppälää.  Albumin julkaisua seurasi 2 kuukautta kestänyt kiertue, jonka aikana yhtyeen lämmittelijänä toimi FM2000-nukketeatteri.

## Kappaleet
Kaikki kappaleet säveltänyt FM2000 sekä sanoittanut Rota, ellei toisin mainittu.

#
#
#
#
#
#
#
#
#
#
#
#
#

## Kokoonpano
* Antti "Rota" Junttila – laulu
* Ville "Vepa" Vehviläinen – kitara & huuto
* Eetu "Ipi" Huttunen – rummut
* Herkko "Bili" Huttunen – basso
* Joonas "Jotor" Kolehmainen – keikkakitaristi

### Vierailevat muusikot
* Annu Hankilanoja – viulu (kappaleessa "Kuolema") 
* Aleksis Laurila – bassopasuuna (kappaleessa "Kuolema") 
* Timo Naukkarinen – mandoliini (kappaleessa "Kuolema")
* Teemu Nykänen – polkuharmooni (kappaleessa "Kuolema"), perkussiot
* Tuomas Raatikainen – taustalaulu (kappaleessa "Horge")
* Tommi Saha – taustalaulu (kappaleissa "Ilman kenkiä" ja "Jaatinen")

## Arviot
* Kaaoszine.fi: 

## Aiheesta muualla
* Carina II bandcamp.com -sivustolla

## Lähteet
Amateur World Series 1941

**Amateur World Series** oli maajoukkueiden välinen baseball-turnaus, myöhemmältä nimeltään **World Cup**, josta käytettiin myös nimitystä Baseballin maailmanmestaruuskilpailut. Vuonna 1941 kilpailu käytiin Kuubassa 27.syyskuuta - 22. lokakuuta. Joukkueita turnaukseen osallistui yhdeksän, kaikki Amerikan mantereelta.

Kahden parhaan välillä suoritettiin mestaruudesta uusintaottelu, jossa Venezuela voitti Kuuban 3–1.

## Lähteet
* www.the-sports.org
Eeppi Ursin

**Eevamaija (Eeppi) Ursin** (s. 1977) on suomalainen laulaja, laulunkirjoittaja, säveltäjä ja muusikko. Hän voitti vuonna 2001 Lady Summertime -jazzlaulukilpailun ja on sen jälkeen esiintynyt vuonna 2002 perustetun omaa nimeänsä kantavan yhtyeen kanssa aluksi laulajana ja vuodesta 2006 myös pianistina. Ursinin yhtyeen muita jäsenia ovat olleet mm. Timo Kämäräinen, Saku Mattila, Petteri Sariola (kitara), Antti Lötjönen, Kalle Mattila, Timo Hirvonen (basso) ja Olli Krogerus ja Jyri Sariola (rummut).

Yhtye julkaisi monenlaisia musiikillisia vaikutteita yhdistelevän ensialbuminsa *Violet* vuonna 2005. Albumin laulut ovat Ursinin säveltämiä ja sanoittamia.  Vuonna 2009 yhtye julkaisi toisen albuminsa *Yellow Page Girl*. Vuonna 2016 Ursin aloitti uuden suomenkielisen sooloalbumin työstön yhdessä tuottaja Jyri Sariolan kanssa, jolta ilmestyi samana vuonna single Nälkämaan laulu ja vuonna 2017 Luomusic-levymerkin kautta single Tue mua.   Jäljet-albumi julkaistiin syyskuussa 2017. Vuodesta 2020 alkaen Ursin on tehnyt uraa myös New Yorkissa, Yhdysvalloissa. Neljäs sooloalbumi *Speechless* julkaistiin helmikuussa 2022.

Ursin on ollut mukana myös jazzpianisti Aki Rissasen Warp!-triossa, lauluyhtye Club for Fivessa (2011–2013) sekä kuuden naisen muodostamassa lauluyhtyeessä AiA. Hänen muita yhteistyökumppaneitaan ovat olleet Maija Kaunismaa & Yhtye, Castafioren Korut (Ira Kaspi, Timo Kämäräinen ja Riikka Timonen), AinoA ja Soi. Ursin on tehnyt myös paljon teatterimusiikkia mm. Teatteri Avoimissa Ovissa, Teatteri Vantaassa, Kansallisteatterissa ja Espoon Kaupunginteatterissa. Vuonna 2014 Ursin esiintyi Kaartin Combon solistina Presidentinlinnassa itsenäisyyspäivän vastaanotolla.

Ursin on toiminut lauluntekijänä myös muille artisteille, esimerkiksi Ursin on tehnyt sanoituksia Mikko Pettiselle ja Club for Five-yhtyeelle tehnyt kappaleen Maailma nauraa lapsilleen. Kuumat Altot-yhtyeelle Ursin on toiminut säveltäjänä.   

Eeppi Ursin oli myös 2000-luvun alussa mukana Canto Finlandian levyillä.

Vuonna 2022 Eeppi Ursin valittiin Finlandia Foundation Nationalin Performer of the Year -esiintyjäksi Yhdysvalloissa.

## Albumit
### Sooloalbumit
*2005: *Violet (6Sense Records)*
*2009: *Yellow Page Girl (6Sense Records)*

* 2017: *Jäljet (Luomusic)* 
* 2022: *Speechless (Eeppi Ursin)*
* 2023: My Finnish Soul *(Eeppi Ursin & Koko Records)*

### Vierailijana tai yhtyeen jäsenenä

*2005: Mika Pohjola ym.: *Scandinavian Yuletide Voices*
*2005: Warp!: *One Note Stories* (omakustanne)
*2007: Beagon: *Traffic* (Hana Records)
*2011: Club for Five: *Ihmiset* (WEA)
*2014: *Moomin Voices – Muumilauluja* (Mika Pohjolan ja Mirja Mäkelän kanssa, Blue Music Group)

## Lähteet

## Aiheesta muualla
* www.eeppiursin.fi
*Eeppi Ursin Blue Music Groupin sivustolla
Chris Borland

**Christopher ”Chris” Borland** (s. 26. joulukuuta 1990 Kettering, Ohio) on yhdysvaltalainen entinen amerikkalaisen jalkapallon pelaaja, pelipaikaltaan sisempi tukimies. Hän edusti yhden ammattilaiskautensa ajan NFL:ssä pelaavaa San Francisco 49ersia.

Borland lopetti uransa terveyshuolien vuoksi vain 24-vuotiaana yhden NFL-kauden jälkeen.

## Ura

Ennen NFL:ää Borland pelasi yliopistojalkapalloa Wisconsinin yliopistossa. 49ers varasi hänet kolmannella kierroksella vuoden 2014 , tilaisuuden 77. pelaajana.

Borland oli tulokaskaudellaan yksi NFL:n parhaista tulokkaista. Hänestä povattiin 49ersin puolustuksen uutta johtohahmoa Patrick Willisin lopetettua uransa maaliskuussa 2015. Borland kuitenkin ilmoitti vain pari viikkoa myöhemmin omasta lopettamisestaan, sillä ei halunnut vaarantaa terveyttään.

## Muuta

Lukioaikoinaan Borland oli yksi Ohion osavaltion lupaavimmista kuulantyöntäjistä. Hänen ennätyksensä 12 paunan (n. 5,4 kg) kuulalla on 18,62 metriä.

## Lähteet
Shinjukun rautatieasema

**Shinjukun rautatieasema** () on rautatieasema Shinjukun erillisalueella Tokiossa. Asema on maailman vilkkain, ja sen ympärillä on merkittävä liikekeskittymä tavarataloineen.

## Lähteet
Viktor Amadeus von Anhalt-Bernburg-Schaumburg-Hoym

**Viktor Amadeus von Anhalt-Bernburg-Schaumburg-Hoym** (21. toukokuuta 1744 Balduinstein – 2. toukokuuta 1790 Savitaipale) oli Venäjän keisarillisen armeijan kenraali ja Pyhään saksalais-roomalaiseen keisarikuntaan kuuluneen Anhalt-Bernburgin ruhtinaskunnan ruhtinas.

## Sotilasura
Victor Amadeus syntyi Rheinland-Pfalzissa sijaitsevassa Schaumburgin linnassa Anhalt-Bernburgin ruhtinaan Viktor I Amadeus Adolfin kuudentena poikana. Perimysjärjestyksestä johtuen hän valitsi lopulta sotilasuran ja liittyi Venäjän keisarilliseen armeijaan vuonna 1772. Viktor Amadeus oli mukana muun muassa vuonna 1787 alkaneessa Venäjän–Turkin sodassa, jossa hän osallistui Căușenin, Akkermanin ja Benderin kaupunkien valtauksiin Romaniassa, Ukrainassa ja Moldovassa, saaden ansioistaan Pyhän Andreaksen ja Aleksanteri Nevskin ritarikuntien ansiomerkit.

## Taistelut Suomessa
Vuonna 1790 Viktor Amadeus liittyi sotamarsalkka Ivan Saltikovin joukkoihin Kustaa III:n sotaan. Hän ehti osallistumaan taisteluihin Savitaipaleen Kärnäkosken ja Partakosken kylissä, kunnes haavoittui jalkaan Partakoskella 18. huhtikuuta ja kuoli pari viikkoa myöhemmin. Viktor Amadeus haudattiin Viipurin Neitsytniemellä sijainneeseen Viipurin ruotsalais-saksalaisen seurakunnan hautausmaalle. Hänen vihreästä marmorista valmistetun muistomerkkinsä suunnitteli Katariina II:n hovissa työskennellyt italialainen arkkitehti Giacomo Quarenghi. Nykyään sekä hauta että muistomerkki ovat hävinneet.

## Lähteet
*Ангальт-Бернбург-Шаумбург-Хоймский Виктор Амадей Venäjän puolustusministeriö 

### Viitteet